# **DECIZIA ETAPEI DE ÎNCADRARE**

## Nr. 00 din 00.00.2019

Proiect

Ca urmare a solicitării de emitere a acordului de mediu adresate de **Direcția Regională de Drumuri și Poduri Cluj**, cu sediul în județul Cluj, municipiul Cluj Napoca, str. Decebal, nr. 128, înregistrată la APM Salaj cu nr. 1335/19.02.2019, în baza:

* în baza **Legii nr. 292/2018** privind evaluarea impactului anumitor proiecte publice şi private asupra mediului, și a
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, aprobată cu modificǎri şi completǎri prin **Legea nr. 49/2011**, cu modificările și completările ulterioare,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 08.04.2019, că proiectul: ***Servicii de expertiză și DALI pentru stoparea efectelor calamităților, repararea drumului DN 1H KM 30+550 și KM 62+600 Jud. Sălaj 02.Repararea drumului DN 1H KM 62+350 - 62+950***, propus a fi amplasat în: județul Sălaj, comuna Vîrșolț, satul Vîrșolț, str. DN 1H,

***nu se supune evaluării impactului asupra mediului, nu se supune evaluării adecvate şi nu se supune evaluării impactului asupra corpurilor de apă.***

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) Proiectul se încadrează în sub incidenţa Legii nr. 292/2018 privind evaluarea impactului anumitor proiecte publice şi private asupra mediului, fiind încadrat în anexa nr. 2, la pct. 13, lit. a) – orice modificări sau extinderi, altele decât cele prevăzute la pct. 24 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau a fi în curs de a fi executate, care pot avea efecte semnificative negative asupra mediului;

**b) Caracteristicile proiectului:**

***b1) dimensiunea şi concepţia întregului proiect:***

Sectorul de drum studiat DN 1H km 62+350 – km 62+950 se află în apropierea localității Vârșolț, județul Sălaj. Suprafața totală a zonei studiate este aproximativ de 17.500 mp. Lungimea studiată a tronsonului de drum național, în plan, este de 600 m (0.60 km).

Având în vedere starea tehnică a drumului, condițiile de desfășurare a traficului pe drumul național, precum și concluziile expertizei tehnice, se impun lucrări de consolidare a drumului, prin creșterea capacității portante și asigurarea condițiilor de siguranță și confort pentru utilizatori. Avându-se în vedere aceste deficiențe se impune realizarea lucrărilor de intervenții pentru reabilitarea sectorului de drum național.

*Lucrări necesare pentru aducerea obiectivului la starea inițială:*

-lucrări de consolidare a drumului național prin execuția unui zid de sprijin tip cornier de rambleu;

-lucrări de refacere a sistemului rutier;

-lucrări pentru asigurarea scurgerii apelor;

-lucrări pentru asigurarea siguranței circulației.

În profil transversal tronsonul de drum național a fost prevăzut cu următoarele elemente: parte carosabilă de 7.00 m, cu două benzi de circulație de 3.50 m fiecare; acostamente pe ambele părți ale părții carosabile, cu lățimea de 1.00 m, din care 0.50 banda consolidată. Lățimea totală a platformei este de 9.00 m.

Structura rutieră existentă se va demola până la nivelul patului drumului, având în vedere faptul că pe majoritatea lungimii tronsonului de drum sunt evidențiate tasări accentuate, este necesar a se executa o structură rutieră nouă, inclusiv refacerea fundației drumului. Structura rutieră proiectată: strat de uzură beton asfaltic MAS16 rul. 50/70: 4 cm; strat de legătură BAD22,4 leg. 50/70: 6 cm; geocompozit cu rol antifisură; strat de bază AB31,5: 10 cm; strat de fundație superior piatră spartă: 25 cm; strat de fundație inferior balast: 35 cm; strat de formă din balast stabilizat cu liant: 20 cm.

Se vor demola șanțurile existente deoarece acestea sunt afectate de forme de alunecare și tasare, acestea permițând apei să se înfiltreze prin rosturi. O dată cu demolarea șanțurilor, se va înlocui drenul longitudinal existent cu unul nou. Scurgerea apelor și evacuarea acestora va fi asigurată prin realizarea de șanțuri pereate cu beton C35/45 (se vor înlocui șanțurile de beton existente cu altele noi). Pe partea dreaptă a sectorului de drum șanțul va fi realizat pe întrega lungime a drumului, iar pe partea stângă șanțul va fi realizat de la poz. km 0+480 – km 0+600. Pentru captarea apelor de infiltrații provenite de pe versantul din amonte de drum, sub șanțuri se va executa un dren orizontal longitudinal drumului, realizat din material granular cu rol drenant (balast sort 16-40). Talpa sistemului de drenaj va fi la - 3.0 m față de axul drumului.

Podețul existent transversal drumului de la poziția km 0+237 va fi înlocuit cu altul nou, întrucât acesta prezintă multiple fisuri și crăpături. În zona de aval, în prelungirea podețului se va executa un șanț pereat cu peton C35/45, în lungime de 10 m, pentru prevenirea eroziunii taluzului în zona drumului.

Se va profila terenul în amonte și aval pe zona de protecție și siguranță a drumului, prin eliminarea oricărei contrapante ce favorizează stagnarea apelor din precipitații. Taluzul de pe partea stângă a drumului, de la poz. km 0+000 – km 0+470 se va îmbrăca cu pământ vegetal însemânțat cu iarbă în grosime de 20 cm. Se vor planta arbori stabilizatori de teren, ușor crescători (salcâm). Aceștia se vor planta pe 2 rânduri, în formă de șah, pe partea dreaptă a drumului.

La poz. km 0+235 există un drum lateral de pământ care va fi amenajat pe o lungime de 25 m cu aceeași structură rutieră ca și a drumului național.

Lucrări de consolidare: pe partea stângă a sectorului de drum studiat, de la poz. km 0+180 până la km 0+470 se va executa un zid de sprijin din beton armat C25/30, tip cornier. Zidul de sprijin se va executa în tronsoane cu lungimea de 10 m fiecare și de înălțime de 3.40 m, așezate pe un strat de beton de egalizare C8/10 în grosime de 10 cm. În elevația structurii de sprijin se vor lăsa găuri pentru realizarea unui sistem de drenaj perpendicular pe drum în vederea interceptării eventualelor infiltrații ce nu sunt interceptate de sistemul de drenaj orizontal.

Reglementarea circulației va fi întocmită conform standardelor și normativelor în vigoare, avându-se în vedere fluidizarea și siguranța circulației printr-o semnalizare corespunzătoare.

**b2)** ***cumularea cu alte proiecte existente şi/sau aprobate:*** - nu este cazul;

**b3)*utilizarea resurselor naturale, în special a solului, a terenurilor, a apei şi a biodiversităţii***:

Pe timpul execuției se urmărește minimizarea consumului de apă prin utilizarea rațională a apei, cât și evacuarea apelor uzate în rețeaua publică fără poluanți.

Pentru protectia solului si a apei, în organizarea de șantier se vor efectua următoarele lucrări/măsuri de protecție:

- organizarea de șantier se va stabili la nivel de execuție de către beneficiar și constructor, iar amplasamentul acesteia va fi pe un teren situat exclusiv în afara ariilor protejate la o distanță consistentă față de acestea, întrucât vecinătatea organizării de şantier poate genera surse de poluare a apelor de suprafaţă cu ape uzate sau cu deşeuri menajere (în cazul amplasării acestora lângă cursuri de apă). Organizarea de şantier va fi prevăzută cu WC-uri ecologice.

Resursele naturale, în special solul, terenurile, apa şi biodiversitatea nu sunt limitate sau nu au disponibilitate redusă în zona analizată, astfel *prin realizarea proiectului impactul va fi nesemnificativ**asupra**utilizării resurselor naturale*.

**b4)** ***cantitatea şi tipurile de deşeuri generate/gestionate:*** Gestionarea deșeurilor, atât pe timpul execuției cât și în perioada de funcționare se va realiza conform Legii nr. 211/2011(r1) privind regimul deşeurilor, cu modificările ulterioare.

În perioada de execuţie a proiectului și după realizarea proiectului vor rezulta deşeuri care, vor fi colectate selectiv și se vor valorifica/elimina numai prin operatori economici autorizați;

**b5)** ***poluarea şi alte efecte negative:*** se vor respecta limitele prevăzute de normele în vigoare. *Având în vedere că titularul proiectului a prevăzut măsuri și condiții pentru evacuarea apelor uzate, emisii în atmosferă, gestionarea deșeurilor rezultate, ocuparea de teren, astfel realizarea proiectului va conduce la efecte negative nesemnificative atât pe durata proiectului cât și după realizarea lui.*

**b6)** ***riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice:*** nu este cazul, proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase;

**b7)*riscurile pentru sănătatea umană - de ex., din cauza contaminării apei sau a poluării atmosferice:***

Se vor lua toate măsurile necesare să fie respectate toate prevederile legilor în vigoare, atât pe timpul execuției lucrărilor, cât și pe timpul funcționării construcției.Se vor respecta în totalitate lucrările necesare organizării de șantier.

**c). Amplasarea proiectelor:**

**c1)** ***utilizarea actuală şi aprobată a terenurilor:*** conform certificatului de urbanism nr. 3 din 23.01.2019 emis de Comuna Vîrșolț, ..................................

**c2) *bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia:*** nu este cazul. Resursele naturale, inclusiv solul, terenurile, apa şi biodiversitatea din zonă și din subteranul acesteia nu sunt limitate sau nu au disponibilitate redusă în zona analizată, astfel *prin realizarea proiectului impactul va fi nesemnificativ**asupra**utilizării resurselor naturale.*

**c3) *capacitatea de absorbţie a mediului natural, acordându-se o atenţie specială următoarelor zone:***

* zone umede, zone riverane, guri ale râurilor: nu este cazul;
* zone costiere şi mediul marin: nu este cazul;
* zonele montane şi forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: nu este cazul;
* peisaje şi situri importante din punct de vedere istoric, cultural sau arheologic: nu este cazul;
* zonele cu o densitate mare a populaţiei: nu este cazul;

*Nu este cazul, pentru că amplasamentul proiectului nu se află în zonele sau în apropierea zonelor sus menționate.*

**d). Tipurile şi caracteristicile impactului potenţial:**

d1) importanţa şi extinderea spaţială a impactului - de exemplu, zona geografică şi dimensiunea populaţiei care poate fi afectată: - punctual pe perioada de execuţie. *Conform criteriilor stabilite la punctul b). și c).* *semnificația/importanța impactului asupra factorilor de mediu va fi minoră, nesemnificativă, iar extinderea spațială a impactului va fi locală.*

d2) natura impactului: - *nu este cazul.*

d3) natura transfrontalieră a impactului: - nu este cazul; *amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.*

d4) intensitatea şi complexitatea impactului: - va fi mică pe perioada de execuţie şi funcţionare;

d5) probabilitatea impactului - redusă, pe perioada de execuţie şi funcţionare;

d6) debutul, durata, frecvenţa şi reversibilitatea preconizate ale impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului durata și frecvența impactului asupra factorilor de mediu va fi temporar și pe termen scurt. Pe măsura realizării lucrărilor şi închiderii fronturilor de lucru, calitatea factorilor de mediu afectaţi va reveni la parametrii iniţiali;

d7) cumularea impactului cu impactul altor proiecte existente şi/sau aprobate: *nu este cazul;*

d8) posibilitatea de reducere efectivă a impactului: *nu este cazul, respectarea legislației în vigoare și respectarea condițiilor din prezenta Decizie etapă de încadrare.*

***Caracteristicile proiectului şi/sau condiţiile de realizare a proiectului:***

* Respectarea prevederilor art. 20 alin. (1) din Legea nr. 292/2018: "*În situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări*."
* În cadrul organizării de şantier, după caz, precum şi pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele şi legislaţia privind protecţia mediului, în vigoare;
* Colectarea deşeurilor rezultate pe durata execuţiei lucrărilor şi depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. 119/2014, cu modificările ulterioare, privind nivelul de zgomot.
* Înterzicerea depozitării direct pe sol a deşeurilor sau a materialelor cu pericol de poluare.
* Conform art. 43, alin. 3-4 din anexa. nr. 5 la procedură, din Legea nr. 292/2018 *privind evaluarea impactului anumitor proiecte publice şi private asupra mediului*: (3) La finalizarea proiectelor publice şi private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează şi face parte integrantă din procesul-verbal de recepţie la terminarea lucrărilor.

    Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

    Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediuluişi ale Legii contenciosului administrativ nr. 554/2004, cu modificările şi completările ulterioare.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**DIRECTOR EXECUTIV**

**dr. ing. Aurica GREC**

Şef serviciu Avize, Acorduri, Autorizații,

ing. Gizella Balint

Întocmit,

cons. Hajnalka Mate - György